ŠIAULIŲ MIESTO SAVIVALDYBĖS TARYBA

SPRENDIMAS

DĖL VIETINĖS RINKLIAVOS UŽ NAUDOJIMĄSI ŠIAULIŲ MIESTO SAVIVALDYBĖS TARYBOS NUSTATYTOMIS VIETOMIS AUTOMOBILIAMS STATYTI NUOSTATŲ

PATVIRTINIMO

2013 m. spalio 31 d. Nr. T-244

Šiauliai

Vadovaudamasi Lietuvos Respublikos vietos savivaldos įstatymo (Žin., 1994, Nr. 55-1049; 2008, Nr. 113-4290) 18 straipsnio 1 dalimi, Lietuvos Respublikos rinkliavų įstatymo (Žin., 2000, Nr. 52-1484) 11 straipsnio 1 dalies 6 punktu, Šiaulių miesto savivaldybės taryba nusprendžia:

1.	Patvirtinti Vietinės rinkliavos už naudojimąsi Šiaulių miesto savivaldybės tarybos nustatytomis vietomis automobiliams statyti nuostatus (pridedama).

2.	Pripažinti netekusiais galios:

2.1.	Šiaulių miesto savivaldybės tarybos 2003 m. vasario 6 d. sprendimo Nr. T-600 „Dėl Vietinės rinkliavos už naudojimąsi mokamomis automobilių stovėjimo vietomis Šiaulių miesto gatvėse ir aikštelėse nuostatų patvirtinimo“ 1 punktą;

2.2.	Šiaulių miesto savivaldybės tarybos 2005 m. spalio 20 d. sprendimo Nr. T-373 „Dėl Vietinės rinkliavos už naudojimąsi mokamomis automobilių stovėjimo vietomis Šiaulių miesto gatvėse ir aikštelėse nuostatų, patvirtintų Šiaulių miesto savivaldybės tarybos 2003 m. vasario 6 d. sprendimu Nr. T-600, pakeitimo“ 1 ir 2 punktus;

2.3.	Šiaulių miesto savivaldybės tarybos 2011 m. gegužės 26 d. sprendimo Nr. T-159 „Dėl Vietinės rinkliavos už naudojimąsi mokamomis automobilių stovėjimo vietomis Šiaulių miesto gatvėse ir aikštelėse nuostatų, patvirtintų Šiaulių miesto savivaldybės tarybos 2003 m. vasario 6 d. sprendimu Nr. T-600, pakeitimo“ 1 punktą;

2.4.	Šiaulių miesto savivaldybės tarybos 2012 m. gegužės 31 d. sprendimo Nr. T-146 „Dėl Mokamų automobilių stovėjimo vietų Šiaulių mieste sąrašo pakeitimo“ l punktą.

3.	Nustatyti, kad šis sprendimas įsigalioja nuo 2014 m. sausio 1 d.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras	Justinas Sartauskas

PATVIRTINTA

Šiaulių miesto savivaldybės tarybos

2013 m. spalio 31 d. sprendimu

Nr. T-244

VIETINĖS RINKLIAVOS UŽ NAUDOJIMĄSI ŠIAULIŲ MIESTO SAVIVALDYBĖS TARYBOS NUSTATYTOMIS VIETOMIS AUTOMOBILIAMS STATYTI NUOSTATAI

I. BENDROSIOS NUOSTATOS

1.	Vietinė rinkliava už naudojimąsi Šiaulių miesto savivaldybės tarybos nustatytomis vietomis automobiliams statyti (toliau - rinkliava) yra Šiaulių miesto savivaldybės tarybos (toliau - Savivaldybės taryba) nustatyta privaloma įmoka asmenims už naudojimąsi vietomis automobiliams statyti (išskyrus vietas, esančias nuosavybės teise priklausančiuose, nuomojamuose ar kitais pagrindais valdomuose žemės sklypuose) Šiaulių miesto zonose, numatytose šių nuostatų (toliau - Nuostatai) priede.

2.	Rinkliava siekiama pagerinti visuomeninių objektų, įstaigų ir įmonių, esančių miesto centrinėje dalyje, pasiekiamumą, aplinkos ekologinę būklę ir automobilių transporto eismo sąlygas centrinėje miesto dalyje bei gyvenamuosiuose mikrorajonuose.

3.	Surinktos rinkliavos lėšos įskaitomos į Šiaulių miesto savivaldybės biudžetą (toliau - savivaldybės biudžetas) ir gali būti naudojamos gatvėms, aikštėms prižiūrėti ir remontuoti, automobilių stovėjimo vietų plėtrai ir priežiūrai.

4.	Automobiliams statyti mokamas vietas (toliau - vietos) Šiaulių mieste (išskyrus vietas automobiliams statyti prie valstybinės reikšmės kelių, 5-15 m pažymėtoje atkarpoje prie valstybės įstaigų, institucijų ir tarnybų, taip pat vietas, kurias nustato Vyriausybė, atsižvelgdama į saugumą tarptautinį protokolą ar kitus viešuosius interesus užtikrinančius reikalavimus) nustato Savivaldybės taryba.

5.	Rinkliava nustatoma visoje Šiaulių miesto teritorijoje, Savivaldybės tarybos sprendimu suskirstytoje į zonas (priedas).

6.	Rinkliava mokama už naudojimąsi vietomis automobiliams statyti darbo dienomis Nuostatuose nurodytomis valandomis:

6.1.	žaliojoje zonoje nuo 8 iki 17 valandos;

6.2.	baltojoje zonoje nuo 0 iki 24 valandos.

7.	Vietų automobiliams statyti atitinkamose zonose įrengimą, priežiūrą eksploatavimą, rinkliavos surinkimą ir jos mokėjimo kontrolę vykdo įmonė (toliau - įmonė), parinkta viešojo pirkimo būdu ir sudariusi sutartį su Šiaulių miesto savivaldybės administracija (toliau - Savivaldybės administracija).

8.	Nuostatuose vartojamos sąvokos:

8.1.	mokama vieta automobiliui statyti - Savivaldybės tarybos sprendimu nustatytoje zonoje esanti automobilių stovėjimo vieta;

8.2. asmuo - fizinis arba juridinis asmuo, kuris naudojasi transporto	priemone	ar ją valdo;

8.3. leidimas - leidimas statyti transporto priemones stovėti kelio ženklo Nr. 531 galiojimo zonoje Šiaulių mieste;

8.4.	rezervuota stovėjimo vieta - vieta, kurioje transporto priemonėms leidžiama stovėti tik su specialiaisiais leidimais;

8.5.	vidaus tvarkos taisyklės - daugiabučių gyvenamųjų namų bendrijų arba administratorių priimtos daugiabučio namo vidaus tvarkos taisyklės, kurių privalo laikytis daugiabučio sklype esantys asmenys. Vidaus tvarkos taisykles gali priimti tik daugiabučio gyvenamojo namo bendrija ar administratorius ir tik tada, jeigu yra sutvarkyti gyvenamojo namo žemės dokumentai ir žemės sklypas registruotas VĮ Registrų centro Šiaulių filiale;

8.6. kitos sąvokos atitinka Lietuvos Respublikos teisės aktuose pateiktas sąvokas.

II. RINKLIAVOS MOKĖTOJAI

9.	Rinkliavos mokėtojai yra asmenys, kurie naudojasi mokamomis vietomis automobiliams statyti Savivaldybės tarybos nustatytose zonose (priedas).

10.	Rinkliava nenustatoma:

10.1.	už pastatytas motorines transporto priemones, kurių priekis ir galas pažymėtas Kelių eismo taisyklėse nurodytu skiriamuoju ženklu „Neįgalusis“ ir kuriose yra paliktas vienas iš šių dokumentų:

10.1.1.	vairuotojo neįgaliojo pažymėjimas, kai nustatytas 0-30 procentų darbingumo lygis arba didelių specialiųjų poreikių lygis;

10.1.2.	vežamo asmens, neįgaliojo pažymėjimas, kai nustatytas 0-25 procentų darbingumo lygis ar didelių specialiųjų poreikių lygis, ar sunkus neįgalumo lygis;

10.1.3.	neįgalių asmenų automobilių statymo kortelė;

10.1.4.	socialinės globos įstaigos vadovo išduota pažyma, kurioje nurodoma, kad jiems priklausančia transporto priemone yra teikiama transporto paslauga neįgaliesiems;

10.1.5.	Techninės pagalbos neįgaliesiems centro prie Socialinės apsaugos ir darbo ministerijos vadovo išduota pažyma, kurioje nurodoma, kad šiam centrui ir jo teritoriniams skyriams priklausančiomis priemonėmis yra teikiamos techninės pagalbos priemonių pristatymo paslaugos neįgaliesiems;

10.2.	už pastatytas priešgaisrinės apsaugos, policijos, medicinos pagalbos ir kitų specialiųjų (avarinių) tarnybų transporto priemones, pažymėtas skiriamaisiais ženklais ir su įrengtais specialiaisiais šviesos ar garso signalais, asmenims, atvykusiems likviduoti avarijų ar vykdantiems statybos, priežiūros, paslaugų darbus apmokestintose vietose ar šalia jų bendrojo naudojimosi teritorijose pagal sutartis su Savivaldybės administracija;

10.3.	už pastatytus turistinius autobusus turistų įlaipinimo ar išlaipinimo metu;

10.4.	už pastatytas transporto priemones prie valstybės įstaigų, institucijų ir tarnybų jų lėšomis pažymėtuose 5-15 m gatvės ar aikštelės ruožuose (leidimą atitinkamai pažymėti nemokamas atkarpas išduoda Savivaldybės administracija);

10.5.	už pastatytas ekologiškas transporto priemones (elektros varikliais ar vandeniliu varomiems automobiliams), registruotas Lietuvos Respublikoje, kurioms Savivaldybės administracija yra išdavusi leidimą;

10.6.	už maršrutinio transporto priemones, važiuojančias nustatytu maršrutu, lengvuosius automobilius taksi, stovinčius taksi stotelėse, kurių valdytojams Savivaldybės administracija yra išdavusi leidimą vežti keleivius;

10.7.	už pastatytus Šiaulių miesto savivaldybės viešosios sveikatos priežiūros įstaigų tarnybinius automobilius, kurioms Savivaldybės administracija yra išdavusi leidimą.

III. RINKLIAVOS MOKĖJIMO TVARKA

11.	Nustatyto dydžio rinkliavos mokėjimo būdai:

11.1.	mokamose automobilių stovėjimo zonose įrengtuose stovėjimo laiko apskaitos bilietų automatuose (toliau - bilietų automatas);

11.2.	naudojantis mobiliojo ryšio operatorių paslaugomis;

11.3.	iš anksto perkant mėnesinį bilietą (toliau - mėnesinis bilietas) Įmonėje;

11.4.	bankuose arba intenetinėje banko klientų aptarnavimo sistemoje.

12.	Sumokėjus 11.1-11.3 punktuose nurodytais būdais nustatyto dydžio rinkliavą, išduodamas bilietas ar lipdukas, suteikiantis teisę asmeniui bilieto ar lipduko galiojimo laiku statyti automobilį atitinkamos zonos mokamoje stovėjimo vietoje. Įmonės duomenys ir mokėjimo būdų aprašymai nurodyti ant bilietų automatų.

13.	Asmuo, pastatęs automobilį mokamoje vietoje automobiliams statyti, pasirinktinai

privalo:

13.1.	per 10 min. įsigyti bilietą arba sumokėti už automobilio stovėjimą mobiliuoju ryšiu;

13.2.	nesumokėjęs rinkliavos 13.1 punkte nurodyta tvarka, sumokėti 22.1.2 punkte nurodyto dydžio rinkliavą banke arba intenetinėje banko klientų aptarnavimo sistemoje iki tos dienos 24 val.;

13.3.	turėti mėnesinį lipduką arba gyventojo bilietą, aprašytą 23 punkte, naudotis mokamomis vietomis automobiliams statyti kitais, nei 13.1-13.2 punktuose nurodytais, atvejais.

14.	Rinkliavos sumokėjimą patvirtina:

14.1.	bilietų automato išduotas bilietas (toliau - bilietas), suteikiantis asmeniui teisę palikti automobilį mokamoje vietoje biliete nurodytą laiką;

14.2.	ryšio operatoriaus išduotas ir ant automobilio priekinio stiklo užklijuotas lipdukas, leidžiantis mokėti SMS žinute ar kitais būdais. Sumokėjus vietinę rinkliavą mobiliuoju ryšiu, asmeniui atsiunčiamas pranešimas su nurodytu automobilio stovėjimo mokamoje zonoje laiku;

14.3.	banko išduotas dokumentas, patvirtinantis, kad rinkliava sumokėta 13.2 punkte nurodyta tvarka iki tos dienos 24 val.;

14.4.	Įmonės išduotas mėnesinis lipdukas, patvirtinantis, kad rinkliava sumokėta 11.3 punkte nurodyta tvarką;

14.5.	Savivaldybės tarybos sprendimu įgalioto rezervuotų vietų administratoriaus (toliau - administratorius) išduotas specialusis leidimas, nurodytas 18 punkte;

14.6.	kiti Įmonės kartu su Savivaldybės administracija patvirtinti dokumentai ar skiriamieji ženklai.

15.	bilietą (nurodytą 14.1 punkte), mėnesinį lipduką specialųjį leidimą, 10.1.1-10.1.5 punktuose nurodytus dokumentus, 10.5, 10.7 punktuose nurodytus nemokamus leidimus ar gyventojo bilieto originalą asmuo turi palikti automobilyje ant priekinio prietaisų skydelio taip, kad per priekinį automobilio stiklą būtų lengvai įskaitomi bilieto, mėnesinio lipduko, specialiojo leidimo, nemokamų leidimų, gyventojo bilieto ar kitų pagal Nuostatus privalomų palikti dokumentų duomenys. Asmenys, mokantys už automobilio stovėjimą per mobiliojo ryšio operatorių, privalo užklijuoti ant priekinio automobilio stiklo dešinės pusės atitinkamos formos lipduką, išduodamą mobiliojo ryšio operatoriaus. Nepalikus rinkliavos mokėjimo ar kitų šiame punkte nurodytų dokumentų, laikoma, kad rinkliava yra nesumokėta.

16.	Rinkliavos galiojimas:

16.1.	rinkliava, sumokėta už naudojimąsi automobilių stovėjimo vieta, esančia žaliojoje zonoje, negalioja rezervuotose automobilių stovėjimo vietose.

17.	Rezervuotas stovėjimo vietas įrengti pageidaujantis asmuo turi pateikti prašymą Savivaldybės administracijos direktoriui, o gavęs pritarimą, privalo sudaryti sutartį dėl rezervuotų mokamų vietų automobiliams statyti su administratoriumi ir mokėti nustatyto dydžio rinkliavą.

18.	Rezervuotas stovėjimo vietas įrengti pageidaujantis statytojas, kuris stato ar rekonstruoja statinius (arba keičia statinių ar jų dalių paskirtį) Savivaldybės vardu už savo turimo (naudojamo) žemės sklypo ribų, turi pateikti prašymą Savivaldybės administracijos direktoriui, o gavęs pritarimą, privalo sudaryti su administratoriumi sutartį dėl rezervuotų mokamų vietų automobiliams statyti ir mokėti nustatyto dydžio rinkliavą. Statytojui sudarius sutartį ir sumokėjus rinkliavą administratorius kiekvienai rezervuotai vietai išduoda specialųjį leidimą suteikiantį teisę statyti automobilį statytojo rezervuotoje stovėjimo vietoje (toliau - specialusis leidimas). Specialiojo leidimo forma tvirtinama Savivaldybės administracijos direktoriaus įsakymu. Rezervuotų vietų apskaitą ir kontrolę atlieka administratorius.

IV. RINKLIAVOS DYDŽIAI

19.	Rinkliava gali būti mokama tik nacionaline valiuta.

20.	Rinkliavos dydis nustatomas:

20.1.	litais be centų;

20.2.	už naudojimąsi stovėjimo vieta tam tikrą laikotarpį (toliau - automobilio stovėjimas).

21.	Automobilio stovėjimo laikotarpis skaičiuojamas:

21.1.	žaliojoje zonoje vienos valandos tikslumu;

21.2.	baltojoje zonoje vieno mėnesio tikslumu.

22.	Nustatomi šie rinkliavos dydžiai už naudojimąsi mokama automobilio stovėjimo vieta:

22.1.	žaliojoje zonoje:

22.1.1.	už vieną valandą- 1,00 Lt (vienas litas);

22.1.2.	už vieną dieną (nuo 8 val. iki 17 val.) - 20 Lt (dvidešimt litų), kai sumokama iki tos dienos 24 val. banke arba internetinėje banko klientų aptarnavimo sistemoje;

22.1.3.	už vieną dieną (nuo 8 val. iki 17 val.) - 5 Lt (penki litai), kai sumokama iš karto į bilietų automatą arba naudojantis mobiliojo ryšio operatorių paslaugomis (rinkliavos lengvata);

22.1.4.	už vieną mėnesį - 50,00 Lt (penkiasdešimt litų);

22.1.5.	už rezervuotą vietą vienam mėnesiui - 100,00 Lt (šimtas litų), kai asmuo, gavęs Savivaldybės administracijos sutikimą įrengia (savo lėšomis pažymi atitinkamais kelio ženklais ir horizontaliuoju žymėjimu) rezervuotas automobilių stovėjimo vietas ne gatvės teritorijoje;

22.1.6.	už rezervuotą vietą vienam mėnesiui - 150,00 Lt (šimtas penkiasdešimt litų), kai asmuo, gavęs Savivaldybės administracijos sutikimą, įrengia (savo lėšomis pažymi atitinkamais kelio ženklais ir horizontaliuoju žymėjimu) rezervuotas automobilių stovėjimo vietas Šiaulių miesto gatvių teritorijoje;

22.1.7.	už rezervuotą vietą vienam mėnesiui - 4,00 Lt (keturi litai), kai statytojas, statantis ar rekonstruojantis statinius (arba keičiantis statinių ar jų dalių paskirtį) už savo turimo (naudojamo) žemės sklypo ribų, Savivaldybės vardu įrengia (savo lėšomis pastato, pažymi atitinkamais kelio ženklais ir horizontaliuoju žymėjimu) rezervuotas automobilių stovėjimo vietas ne gatvės teritorijoje ar kai asmuo, gavęs Savivaldybės administracijos sutikimą automobilių rezervuotas stovėjimo vietas įrengia (savo lėšomis pastato, pažymi atitinkamais kelio ženklais ir horizontaliuoju žymėjimu) bendro naudojimo ne gatvės teritorijoje;

22.2.	baltojoje zonoje:

22.2.1.	už rezervuotą vietą vienam mėnesiui - 80,00 Lt (aštuoniasdešimt litų), kai asmuo, gavęs Savivaldybės administracijos sutikimą įrengia (savo lėšomis pažymi atitinkamais kelio ženklais ir horizontaliuoju žymėjimu) rezervuotas automobilių stovėjimo vietas ne gatvės teritorijoje;

22.2.2.	už rezervuotą vietą vienam mėnesiui - 100,00 Lt (šimtas litų), kai asmuo, gavęs Savivaldybės administracijos sutikimą įrengia (savo lėšomis pažymi atitinkamais kelio ženklais ir horizontaliuoju žymėjimu) rezervuotas automobilių stovėjimo vietas Šiaulių miesto gatvių teritorijoje;

22.2.3.	už rezervuotą vietą vienam mėnesiui - 4,00 Lt (keturi litai), kai statytojas, statantis ar rekonstruojantis statinius (arba keičiantis statinių ar jų dalių paskirtį) už statytojo turimo (naudojamo) žemės sklypo ribų, Savivaldybės vardu įrengia (savo lėšomis pastato, pažymi atitinkamais kelio ženklais ir horizontaliuoju žymėjimu) rezervuotas automobilių stovėjimo vietas ne gatvės teritorijoje ar kai asmuo, gavęs Savivaldybės administracijos sutikimą, automobilių rezervuotas stovėjimo vietas įrengia (savo lėšomis pastato, pažymi atitinkamais kelio ženklais ir horizontaliuoju žymėjimu) bendro naudojimo ne gatvės teritorijoje;

22.3.	jei transporto priemonė užima daugiau nei vieną automobilio stovėjimo vietą, privaloma sumokėti rinkliavą už visas užimamas vietas.

V. GYVENTOJO BILIETO IŠDAVIMAS, PAKEITIMAS, NAUDOJIMAS IR PANAIKINIMAS

23.	Gyventojo bilietas išduodamas asmenims, valdantiems nuosavybės teise gyvenamosios ar negyvenamosios paskirties patalpas nustatytoje zonoje.

24.	Gyventojo bilietas galioja tik biliete nurodytoje zonoje ir tik asmens turimų patalpų kieme. Gyvenamųjų ar negyvenamųjų patalpų savininkams, valdytojams ar jų įgaliotiems asmenims išduodami du gyventojo bilietai vienai patalpai. Gyventojo bilietas išduodamas vieneriems metams tam gyvenamųjų ar negyvenamųjų patalpų savininkui, valdytojui ar jų įgaliotam asmeniui, kuris pirmasis pateikia prašymą Įmonei. Gyvenamųjų ar negyvenamųjų patalpų savininkams, valdytojams ar jų įgaliotiems asmenims norint statyti daugiau automobilių, už kitus automobilius mokama bendra tvarka.

25.	Gyventojo bilietą, išduoda, panaikina ar išduoda dublikatą Įmonė.

26.	Asmenys, pageidaujantys įsigyti gyventojo bilietą, Įmonei pateikia:

26.1.	nustatytos formos prašymą;

26.2.	asmens tapatybės dokumento kopiją ir originalą;

26.3.	transporto priemonės registravimo liudijimo kopiją ir originalą;

26.4.	gyvenamosios ar negyvenamosios patalpos nuosavybę patvirtinančio dokumento kopiją ir originalą arba įgaliojimą teikti prašymą savininko ar naudotojo vardu.

27.	Atsakingas už dokumentų priėmimą Įmonės darbuotojas patikrina duomenis, prašymą pateikusio savininko nuosavybę patvirtinančius dokumentus ar įgaliojimą. Patikrinus pateiktus dokumentus, originalai grąžinami pareiškėjui. Prašymas priimamas tik kartu pateikus visus nurodytus dokumentus.

28.	Gyventojo bilietas yra keičiamas (išduodamas naujas) šiais atvejais:

28.1.	pakeitus transporto priemonės valstybinius numerius;

28.2.	pakeitus transporto priemonę;

28.3.	pakeitus gyvenamąją vietą Šiaulių mieste.

29.	Visais 28 punkte nurodytais atvejais gyventojo bilietas yra išduodamas turėto bilieto galiojimo laikui, o praradus bilieto originalą yra nemokamai išduodamas dublikatas.

30.	Asmenys, norintys pakeisti gyventojo bilietą, kai pakeičia transporto priemonės valstybinius numerius ar transporto priemonę, Įmonei pateikia prašymą kuriame nurodo automobilio valstybinį numerį, markę, modelį ir keičiamo bilieto originalą ar dublikatą. Asmenys, norintys gauti gyventojo bilieto dublikatą Įmonei pateikia prašymą.

31.	Gyventojo bilietas negalioja, kai asmuo naudojasi ne tos transporto priemonės bilietu arba gyventojo bilietas yra taisytas.

32.	Daugiabučio gyvenamojo namo, kurio bendrojo naudojimo žemės sklypas registruotas VĮ Registrų centro Šiaulių filiale ir yra valdomas bendrosios dalines nuosavybės teise ar kitais įstatymų nustatytais pagrindais, butų, patalpų savininkai gali įstatymų nustatyta sprendimų priėmimo tvarka patvirtinti automobilių stovėjimo kiemo žemės sklypo ribose taisykles. Asmuo, pažeidęs taisyklėse nurodytus automobilių statymo reikalavimus ir draudimus, atsako Lietuvos Respublikos administracinių teisės pažeidimų kodekso nustatyta tvarka. Patvirtintas automobilių stovėjimo kiemo žemės sklypo ribose taisykles per 5 darbo dienas nuo patvirtinimo datos privaloma pateikti pagal kompetenciją Savivaldybės administracijos atitinkamam padaliniui.

33.	Daugiabučio gyvenamojo namo, kurio žemės sklypo dokumentai nėra sutvarkyti ir žemės sklypas neregistruotas valstybės įmonės Registrų centro Šiaulių filiale, gyventojams Nuostatų 32 punktas netaikomas.

34.	Gyventojo bilietas neišduodamas, jeigu gyvenamosios ar negyvenamosios patalpos yra nuosavybės teise priklausančiame, nuomojamame ar kitais pagrindais valdomame žemės sklype.

VI. KITOS SĄLYGOS

35.	Rinkliavos mokėjimo kontrolę vykdantys darbuotojai, nustatę, kad mokamoje stovėjimo zonoje rinkliava nesumokėta ar yra pasibaigęs apmokėtas stovėjimo laikas, atitinkamai užfiksuoja, kad yra nesumokėta rinkliava už naudojimąsi automobilių stovėjimo vietomis, ir palieka nustatytos formos pranešimą. Pranešime nurodoma, kad automobilio valdytojas (vairuotojas) yra nesumokėjęs vietinės rinkliavos arba yra pasibaigęs apmokėtas laikas ir kad automobilio valdytojas (vairuotojas) gali sumokėti nurodyto dydžio rinkliavą iki tos dienos 24 val. banke arba internetinėje banko klientų aptarnavimo sistemoje (13.2 punktas). Automobilio valdytojui (vairuotojui) nesumokėjus nustatytos rinkliavos iki tos dienos 24 val., rinkliavos mokėjimo kontrolę vykdantys darbuotojai perduoda užfiksuotą informaciją apie pažeistą rinkliavos mokėjimo tvarką Savivaldybės administracijos atitinkamam padaliniui dėl automobilio valdytojo (vairuotojo) patraukimo administracinėn atsakomybėn.

36.	Rinkliavos mokėjimo už naudojimąsi mokamomis automobilių stovėjimo vietomis tvarkos pažeidimai:

36.1.	nesumokėta rinkliava už transporto priemonės stovėjimą mokamoje automobilių stovėjimo vietoje;

36.2.	pasibaigęs apmokėtas stovėjimo laikas;

36.3.	naudojamasi gyventojo bilietu, kuriame įrašyta kita transporto priemonė; gyventojo bilietas taisytas; pasibaigęs gyventojo bilieto galiojimo laikotarpis;

36.4.	naudojamasi specialiuoju leidimu, kuriame įrašyta kita transporto priemonė; specialusis leidimas taisytas; pasibaigęs specialiojo leidimo galiojimo laikotarpis;

36.5.	nesumokėta rinkliava už transporto priemonės užimamas visas pažymėtas mokamas vietas.

37.	Asmuo, padaręs Nuostatuose numatytos vietinės rinkliavos mokėjimo tvarkos pažeidimus, atsako Lietuvos Respublikos administracinių teisės pažeidimų kodekso, kitų teisės aktų nustatyta tvarka.

38.	Nuostatuose nustatytos vietinės rinkliavos mokėjimo tvarkos pažeidimai užfiksuojami darant jų nuotraukas arba stacionariosiomis ar mobiliosiomis teisės pažeidimų fiksavimo sistemomis.

39.	Nuostatai netaikomi asmenims, statantiems automobilius nuosavybės teise priklausančiuose, nuomojamuose ar kitais pagrindais valdomuose žemės sklypuose.

40.	Sumokėta vietinė rinkliava nesuteikia teisės statyti automobilį draudžiamųjų kelio ženklų galiojimo zonoje ar kitaip nesilaikyti Kelių eismo taisyklių. Neįgaliųjų asmenų automobilių statymo kortelė nesuteikia teisės statyti automobilį rezervuotose automobilių stovėjimo vietose.

41.	Rinkliava, paimta pažeidžiant šiuos Nuostatus, grąžinama Lietuvos Respublikos įstatymų nustatyta tvarka.

42.	Rinkliavos rinkimą kontroliuoja vietos mokesčių administratorius, Valstybės kontrolė ir Šiaulių miesto savivaldybės kontrolės ir audito tarnyba.

43.	Vietinės rinkliavos administravimo veiksmai, neaprašyti Nuostatose, atliekami vadovaujantis Lietuvos Respublikos įstatymais ir kitais vietinių rinkliavų administravimo tvarką reglamentuojančiais teisės aktais.

44.	Tai, kas nereglamentuota Nuostatuose, sprendžiama taip, kaip nustatyta Lietuvos Respublikos teisės aktuose.

45.	Nuostatai keičiami, naikinami ar stabdomas jų galiojimas Savivaldybės tarybos sprendimu.

______________

Vietinės rinkliavos už naudojimąsi

mokamomis automobilių stovėjimo vietomis

Šiaulių miesto gatvėse ir aikštelėse nuostatų

priedas

NUSTATYTŲ MOKAMŲ VIETŲ AUTOMOBILIAMS STATYTI ŠIAULIŲ MIESTE ZONŲ RIBOS

1.	Žaliosios zonos ribos:

1.1. Prasideda nuo Vytauto g. ir Rudės g. sankirtos, tęsiasi Rudės gatve iki Vilniaus g., Vilniaus gatve pagal Vilniaus g. 141 ir 118 pastatų ribas iki Trakų g., įskaitant aikštelę prie Trakų g. 43, Trakų gatve iki Vasario 16-osios g., Vasario 16-osios gatve iki Aušros ai., Aušros alėja iki Dvaro g., Dvaro gatve ik S. Lukauskio g., atgal Dvaro gatve nuo S. Lukauskio g. iki Vytauto g., įskaitant aikštelę prie Dvaro g. 81 ir 83 pastatų, Vytauto gatve iki Rudės g.

2.	Baltoji zona - visa Šiaulių miesto teritorija, išskyrus žaliosios zonos teritoriją.

____________________